SA brandbestryders staak glo in KanadaArgieffoto Die organisasie Working on Fire (WOF) het Donderdag mediaberigte ontken dat die 301 brandbestryders en bestuurslede, wat na Kanada gestuur is om te help met die verwoestende brande in dié land, nie die betaling en daaglikse toelae ontvang soos met hulle ooreengekom is nie. Volgens mediaberigte het die brandbestryders in die groep hul ontevredenheid uitgespreek omdat hulle slegs $15 per dag kry en nie $50 soos hulle glo belowe is nie. Die brandbestryders het nou glo begin staak en nie Woensdag gewerk nie. Linton Rensburg, WOF se nasionale woordvoerder, het hierdie berigte ontken en gesê die hele WOF-span in Kanada word betaal soos voor hul vertrek ooreengekom. Hy het gesê volgens die ooreenkoms ontvang die WOF-brandbestryders hul normale loon soos deur die Suid-Afrikaanse regering se uitgebreide openbarewerkeprogram bepaal word. Gedurende hul tyd in Kanada sal die brandbestryders se verblyf en etes deur die Kanadese regering gedek word en elke brandbestryder kry daagliks ŉ toelaag van $15 om te gebruik soos hulle wil, het Rensburg gesê. “Met hul terugkeer na Suid-Afrika sal elke brandbestryder ook ŉ ‘buite landsgrense-toelaag’ ontvang tot die randwaarde van $35 per dag. Hierdie reëling is met die brandbestryders bespreek voordat hulle na Kanada vertrek het en almal het die ooreenkoms onderteken.” Rensburg het beklemtoon dit is ŉ unieke geleentheid vir hierdie jong Suid-Afrikaners om in Kanada te gaan werk. Hy het gesê ŉ senior bestuurspan van WOF sal vanaand na Kanada vertrek om die brandbestryders se ontevredenheid te bespreek en ŉ oplossing vir die situasie te vind.